-Ինձ այդ հարցն ամենեւին չի հուզում: Հայրենիքի տարածքի մի մասը հանձնելու պատրաստ հասարակությունը քննարկում եւ ուշադրություն է դարձնում մի չնչին խնդրի՝ հետաքննող մեխանիզմների ներդրման եւ մի քանի անձով դիտորդական առաքելությունը մեծացնելու հարցին: Ուղղակի աբսուրդի ժանրից է սա: Կարծում եք շահագրգիռ երկրները չգիտե՞ն թե ով է նախահարձակ կողմը եւ ով՝ վախկոտ քաղաքականությամբ մշտապես պաշտպանվողը: Կարծում եք՝ չգիտե՞ն ով է սկսել ապրիլյան փուլը: Կարծում եք այդ մի քանի անձը սահմանին ինչ-որ բա՞ն են լուծելու, երկնային դատաստանի են ներկայացնելու եւ դժո՞խքի դատապարտելու ագրեսոր կողմին: Վերջապես բավական է մանկական թոթովանքներով զբաղվել: Ժամանակն է սթափվելու: Սա պատմական փուլ է, որ որոշում է այս ժողովրդի գոյության հարցը: Եթե առաջանանք բանակցային ներկա սկզբունքներով՝ ապա մեր ժողովրդի եւ այս երկրի մասին հարյուրամյակ հետո աշխարհի մյուս՝ առավել իմաստուն եւ ոչ ինքնասպան ժողովուրդները լսելու են միայն իրենց բուհական դասագրքերից: Պետք է օր առաջ դուրս գալ ինքնասպանական եւ ամոթալի այս բանակցություններից եւ նոր դիրքերից ելնել: Այս ժողովուրդն ալընտրանք ուղղակի չունի: